Un cort amplasat pe malul lacului din Ciurila a luat foc. Un bărbat a suferit arsuri ușoare - FOTO
Un cort amplasat pe malul lacului la Ciurila a luat foc. A fost stins de un pompier aflat în timpul său liber.
Un cort amplasat pe malul lacului din Ciurila a luat foc. FOTO: ISU Cluj
Un incendiu a pornit sâmbătă dimineață la un cort amplasat în apropierea lacului din comuna Ciurila. Pentru evacuarea unuia dintre ocupanții cortului, a intervenit un pompier aflat în timpul liber.
Bărbatul evacuat a suferit arsuri ușoare la brațe, dar și o intoxicație cu fum, fiind transportată la spital pentru îngrijiri medicale suplimentare.
"Pompierii din cadrul Detașamentului Turda au intervenit pentru a stinge un incendiu care s-a manifestat la un cort de camping, pentru două persoane, amplasat în apropierea lacului din comuna Ciurila. În cort dormeau doi bărbați, iar unul dintre ei s-a autoevacuat imediat. Celălalt a fost evacuat de către un pompier de la Detașamentul 2 Cluj-Napoca. Colegul nostru se afla la rândul său în timpul liber și dormea într-un cort situat în vecinătate. În plus, pompierul a contribuit la operațiunile de stingere a cortului, alături de echipajul sosit de la Turda. Referitor la bărbatul evacuat, acesta a suferit ușoare arsuri la membrele superioare, precum și o intoxicație cu fum, fiind în permanență conștient și cooperant. În cele din urmă, victima a fost transportată la spital pentru îngrijiri suplimentare de către o ambulanță SAJ", a transmis ISU Cluj.
Cel mai probabil, incendiul a pornit de la o pătură care a ajuns în contact cu un aparat de încălzit, mai arată pompierii.
Citiți monitorulcj.ro și pe Google News
CITEȘTE ȘI: